พิกัดร้าน > ตั้งอยู่ที่ถนนลำลูกกาคลองสี่ ถ้าเข้าทางถนนรังสิต-นครนายก จะเจอร้านอาหารบ่อเงินอยู่ด้านหน้าปากซอย ร้านอยู่เลยหมู่บ้านอยู่เจริญมานิดนึง หาไม่ยาก (ช่วงนี้ถนนเส้นนี้กำลังขยายถนนเป็น 4 เลนนะครับ) ร้านนี้เป็นสาขาที่ 3 ของขจรวิทย์บุฟเฟต์ซีฟู๊ด เพิ่งมาเปิดใหม่ที่สาขานี้ได้ไม่กี่วัน ... บุฟเฟต์อาหารทะเลกินไม่อั้น จำกัดเวลา 1.45 นาที ราคาท่านละ 399 บาท 

****(โปรฯ เปิดร้านใหม่ เพิ่ม+เบียร์+สปายไม่อั้น ถึงวันนี้วันสุดท้าย 08/05/58 วันพรุ่งนี้คิดราคาแอลกอฮอร์ตามปกตินะครับ)

ลักษณะของร้าน > มีโต๊ะประมาณ 15 - 20 โต๊ะ สถานที่กว้างพอสมควรไม่อึดอัด อากาศถ่ายเทดี มีที่จอดรถด้านหน้าและด้านข้าง มีทีวีให้ดูด้วย

อาหารทะเลมีกุ้ง, ปูม้า, หอยแครง, หอยเชลล์, หอยนางรม, ปลาหมึก, ข้าวผัด, กุ้งทอด, แตงโม, ขนมหวาน, ไอศครีม : เครื่องดื่มมีน้ำเปล่า, โค้ก, น้ำเขียว, น้ำแดง, สไปรท์, เบียร์, สปาย

การจัดวางอาหารดูไม่ค่อยใส่ใจมากเท่าไร เนื่องจากของเติมไ่ม่ค่อยเยอะ ดูหลวมๆ การจัดวางของอุปกรณ์เช่นแก้ว จาน ช้อน ส้อม ดูไม่ค่อยเป็นระเบียบ ไม่ค่อยสะอาด อาจจะเพราะยังไม่ค่อยลงตัว พนักงานบริการดีใส่ใจ เตาเป็นลักษณะสี่เหลี่ยมผืนผ้า วันนี้มาทานสองคน ได้มา 1 เตา ถ่านร้อนใช้ได้ 

พูดถึงความสด ความอร่อย ส่วนตัวผมชอบ **หอยเชลล์ที่สุด ตัวใหญ่พอดี สด เนื้อหวานมากๆ ต่อมาคือ **ปูม้า ถึงแม้ตัวไม่ใหญ่แต่ความสดดี เนื้อหวาน แน่นเป็นเส้นๆ บางตัวมีไข่ด้วย ต่อมาคือ **กุ้ง สดใช้ได้ บางตัวก็ไม่สดเท่าไร อันนี้เฉยๆ ต่อมาคือ **หอยนางรม ตัวไม่เล็กไม่ใหญ่ มีเครื่องเคียงให้พร้อม ทั้งกระถิน พริกเผา กระเทียมเจียว อร่อยสดดีครับ ต่อมาคือ **หอยแครงและหอยหวาน ตัวใหญ่ เนื้อแน่น แต่เค็มไปนิดครับ **ปลาหมึกไม่ได้ลองทานครับ 

พูดถึงน้ำจิ้มซีฟู๊ด : รสชาติออกเผ็ดๆ เปรี้ยวๆ สีเขียว ข้นๆสำหรับผมถ้ารสหวานกว่านี้หน่อย โอเคเลยครับ และน่าจะมีให้เครื่องปรุงให้เพิ่ม เช่น พริก กระเทียม น้ำปลา มะนาว น้ำตาล จะได้ปรุงเพิ่มตามชอบ รวมๆ  อร่อยดีครับ

ข้อดี : สำหรับราคานี้ถ้าเปรียบเทียบกับคุณภาพขนาดนี้ถือว่าโอเคครับ ให้คะแนนความสดกับคุณภาพ แต่ถ้าเทียบกับร้านอื่นในไลน์อาหารเดียวกัน ยังมีจุดด้อยอยู่เยอะพอสมควรครับ

ข้อเสีย : หลังจากที่ทานไปประมาณ 1 ชั่วโมง ลูกค้าเข้าร้านเยอะขึ้น หอยเชลล์หมด และไม่มีการเติมเพิ่มเลยครับ (จนหมดเวลาก็ยังไม่เติม) แปลกดี ... อีกอย่างคือดูรวมๆ แล้วไม่ค่อยสะอาด พวกช้อน แก้ว ซุ้มอาหารดูเก่าไม่น่ากิน 

สรุป : น่าจะเป็นร้านแรกของย่านคลองสี่ ลำลูกกาสำหรับอาหารทะเลบุฟเฟต์ไม่อั้น  ยังไงก็ลองมาทาน มาเดินดูอาหารก่อนได้ครับ สำหรับผมถือว่าโอเค พอทานได้  ^^